-
Kɔkɔ bɔmi kɛ ha niatsɛmɛ (1-6)
-
Mawu jɔɔ nihi nɛ a toɔ a tsui si kɛ fĩɔ si (7-11)
-
Nyɛ ha nɛ nyɛ “ee” ɔ, nɛ pee ee (12)
-
Hemi kɛ yemi sɔlemi tsuɔ ní (13-18)
-
Yayami peelɔ ko nɛ a maa ye bua lɛ nɛ e kpale e se (19, 20)
Anɛ o maa suɔ nɛ o kane munyu nɛ ɔ ngɛ %% mi lo?
5 Amlɔ nɛ ɔ, nyɛ niatsɛmɛ, nyɛɛ ba, nyɛ fo ya nɛ nyɛɛ ye kɔmɔ ngɛ haomihi nɛ ma nyɛ nɔ ɔ he je. 2 Ní babauu nɛ nyɛ ná a sa, nɛ wɔyewɔye ye nyɛ heha ní ɔmɛ. 3 Nyɛ sika tsu kɛ sika hiɔ ɔmɛ nɔ kana, nɛ kana nɛ a nɔ ɔ maa ye odase kɛ si nyɛ, nɛ e maa ye nyɛ he lo ɔ. Níhi nɛ nyɛ ngɔ kɛ to ɔ maa pee kaa la ngɛ nyagbe ligbi ɔmɛ a mi. 4 Hyɛ! Ni tsuli nɛ a kpa ní ngɛ nyɛ ngmɔ ɔmɛ a mi nɛ nyɛ wui mɛ hiɔ ɔ, a hiɔwo ɔ ngɛ ya foe, nɛ Yehowa* tabohiatsɛ ɔ nu ya nɛ ní kpali ɔmɛ ngɛ foe kaa a ye bua mɛ ɔ. 5 Nyɛ hi si ngɛ ní nami kpɔtɔɔ kɛ ngɔɔmi yemi mi ngɛ zugba a nɔ. Nyɛ ha nɛ nyɛ tsui wo zɔ ngɛ hɛ mi kpatami ligbi ɔ nɔ. 6 Nyɛ bu fɔ; nyɛ gbe dalɔ ɔ. Anɛ pi nɛ e ngɛ si tee kɛ ngɛ nyɛ woe lo? 7 Enɛ ɔ he ɔ, nyɛmimɛ, nyɛɛ to nyɛ tsui si kɛ ya si Nyɔmtsɛ ɔ bami ɔ. Hyɛ! Ngmɔ hulɔ ɔ yaa nɔ nɛ e mlɛɔ zugba a yiblii nɛ e hi saminya a, nɛ e toɔ e tsui si ngɛ he kɛ ya siɔ be nɛ kekleekle hiɔmi kɛ sekpɛ hiɔmi ɔ nɛɔ. 8 Nyɛ hu nyɛɛ to nyɛ tsui si; nyɛɛ wo nyɛ tsui he wami, ejakaa Nyɔmtsɛ ɔ bami ɔ su si ta. 9 Nyɛmimɛ, nyɛ ko tu munyu huitihuiti* kɛ si nyɛ sibi, konɛ a ko ba kojo nyɛ. Hyɛ! Kojolɔ ɔ daa si ngɛ sinya amɛ a nya. 10 Nyɛmimɛ, nyɛ ha nɛ gbali ɔmɛ nɛ a tu munyu ngɛ Yehowa* biɛ ɔ mi ɔ, a nɔ́ nami ɔ kɛ a tsui si tomi ɔ nɛ pee nɔ́ hyɛmi nɔ́ kɛ ha nyɛ. 11 Hyɛ! Wa buɔ ni nɛmɛ nɛ a fĩ si ɔ kaa a ngɛ bua jɔmi.* Nyɛ nu Hiob si fimi ɔ he, nɛ nyɛ na nɔ́ nɛ Yehowa* pee kɛ ha lɛ ɔ, kaa Yehowa* mi mi hi* wawɛɛ nɛ e ji mɔbɔ nalɔ. 12 Nɔ́ nɛ pe kulaa a, ye nyɛmimɛ, nyɛ kpa kita kami, nyɛ ko kã hiɔwe aloo zugba aloo kita kpa ko. Mohu ɔ, nyɛ ha nɛ nyɛ “Ee” ɔ, nɛ pee ee, nɛ nyɛ “Dɛbi” ɔ, nɛ pee dɛbi, konɛ a ko ba kojo nyɛ. 13 Anɛ nyɛ ti nɔ ko ngɛ nɔ́ náe lo? Ha nɛ e hɛɛ sɔlemi mi. Anɛ nɔ ko bua jɔ e he lo? Ha nɛ e la lahi. 14 Anɛ nyɛ ti nɔ ko be he wami lo? Ha nɛ e tsɛ asafo ɔ mi nikɔtɔma amɛ kɛ ba e ngɔ, nɛ a sɔle kɛ pue e nɔ, nɛ a pɔ lɛ nu ngɛ Yehowa* biɛ ɔ mi. 15 Nɛ hemi kɛ yemi sɔlemi ɔ ma ha nɛ hiɔtsɛ ɔ* nɛ e ná he wami, nɛ Yehowa* ma tle lɛ si. Jehanɛ se hu ɔ, ke e pee yayamihi ɔ, a maa ngɔ kɛ pa lɛ. 16 Lɔ ɔ he ɔ, nyɛɛ jaje nyɛ he yayami ɔmɛ heii kɛ tsɔɔ nyɛ sibi nɛ nyɛɛ sɔle kɛ ha nyɛ sibi konɛ a tsa nyɛ. Dalɔ pɛɛ kpami nɛ mi wa a tsuɔ ní wawɛɛ.* 17 Eliya ji adesa nɛ e ngɛ he numihi kaa wɔ nɔuu, se kɛ̃ ɔ, benɛ e kɛ hɛdɔ sɔle kaa hiɔmi nɛ ko nɛ ɔ, hiɔmi nɛ́ kɛ pue we zugba a nɔ jeha etɛ kɛ nyɔhiɔ ekpa sɔuu. 18 Lɔ ɔ se ɔ, e kpale sɔle, nɛ hiɔmi nɛ kɛ je hiɔwe nɛ zugba a ba ní. 19 Ye nyɛmimɛ, ke a ha nɛ nyɛ ti nɔ ko tla blɔ kɛ je anɔkuale ɔ he nɛ nɔ kpa kpale lɛ kɛ ba a, 20 nyɛ ná nɛ nyɛɛ le kaa nɔ fɛɛ nɔ nɛ e kpaleɔ yayami peelɔ ko kɛ jeɔ e blɔ yayami ɔ nɔ kɛ baa a, e ma he e* yi wami kɛ je gbenɔ mi, nɛ e maa ha yayamihi babauu nɔ.
^ Hela, “pee hmm, hmm.”
^ Aloo “nihi nɛ a jɔɔ mɛ.”
^ Aloo “mi mi sãa lɛ.”
^ E ma nyɛ maa pee kaa “nɔ nɛ pɔ tɔ e he ɔ.”
^ Hela, “ngɛ he wami wawɛɛ ke e ngɛ ní tsue ɔ.”
^ Aloo “e susuma.”